ทส.ห่วงสุขภาพคนไทย หวั่นเผชิญปัญหาขยะ หน้ากากอนามัยเหมือนฮ่องกง
รมว.ทส.ห่วงคนไทยเผชิญปัญหาขยะหน้ากากอนามัยเหมือนฮ่องกงวอนทิ้งให้ถูกที่ ช่วยรักษาสุขภาพสิ่งแวดล้อม ด้าน อธิบดี ทช.รับลูก สั่งการประชาสัมพันธ์ จัดเตรียมพื้นที่รองรับ เพื่อนำไปกำจัดอย่างถูกวิธีจากกรณี OceansAsia รายงานผลการสำรวจปัญหาขยะทะเลและไมโครพลาสติก บริเวณหมู่เกาะโซโค ทางตะวันตกเฉียงใต้ของเกาะลันเตาฮ่องกง พบว่า มีปริมาณขยะหน้ากากอนามัยที่ใช้แล้วเพิ่มมากขึ้นเรื่อยๆ จนเป็นที่น่ากังวล ซึ่งส่งผลกระทบต่อสิ่งแวดล้อมและระบบนิเวศทางทะเล อีกทั้งยังนับเป็นขยะติดเชื้อที่ต้องการกำจัดเป็นกรณีพิเศษโดย นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (ทส.) กล่าวว่า เป็นห่วงสุขภาพพี่น้องประชาชนในทำนองเดียวกัน วอนช่วยดูแลสุขภาพสิ่งแวดล้อมและระบบนิเวศ ทิ้งหน้ากากอนามัยที่ใช้แล้วให้ถูกที่ เพื่อลดปัญหาขยะตกค้างในสิ่งแวดล้อม และยังลดการแพร่กระจายของเชื้อโรคต่างๆอีกด้วยนายวราวุธ กล่าวต่อว่า ตนได้ทราบข่าวผ่านสื่อต่างๆ เกี่ยวกับกรณีการสำรวจพบขยะหน้ากากอนามัยเพิ่มขึ้นจำนวนมากในฮ่องกง ตนจึงรู้สึกกังวลอย่างมาก เนื่องจากขณะนี้ประเทศไทยมีผู้ใช้หน้ากากอนามัยจำนวนมาก ทั้งจากสถานการณ์ฝุ่น PM 2.5 หมอกควัน และเพื่อป้องกันการแพร่ระบาดของโรค COVID-19 ซึ่งหน้ากากอนามัยที่ใช้กันอยู่ในปัจจุบันนั้น ทั้งหน้ากากอนามัยแบบทั่วไปและหน้ากากอนามัยแบบ N95 ซึ่งจะมีองค์ประกอบที่ทำจากวัสดุที่ย่อยสลายยาก เช่น ผ้า คาร์บอน รวมไปถึงพอลิโพรไพลีนซึ่งเป็นพลาสติกชนิดหนึ่ง เป็นต้น ตนจึงได้สั่งการทันทีให้หน่วยงานที่เกี่ยวข้อง ให้เร่งสำรวจและรณรงค์การทิ้งหน้ากากอนามัยในที่ที่จัดเตรียมไว้ เพื่อป้องกันปัญหาขยะตกค้างในสิ่งแวดล้อม และปัญหาการแพร่กระจายของเชื้อโรค สุดท้ายตนอยากฝากถึงพี่น้องประชาชนว่า การดูแลรักษาสุขภาพช่วงนี้ถือเป็นเรื่องสำคัญและจำเป็นอย่างยิ่ง เนื่องจากสถานการณ์ภาพรวมของการแพร่ระบาดของโรค COVID-19 ยังคงอยู่ในสภาวะที่ต้องเฝ้าระวัง อย่างไรก็ตามการดูแลสุขภาพ สิ่งแวดล้อม และระบบนิเวศ ก็มีความสำคัญและจำเป็นเช่นกัน จึงอยากวอนขอให้พี่น้องประชาชนทุกคนช่วยกันทิ้งหน้ากากอนามัยที่ใช้แล้ว ในที่ที่จัดเตรียมไว้ เพื่อหน่วยงานที่เกี่ยวข้องจะได้นำไปกำจัดอย่างถูกหลักวิธีทั้งนี้หากมีข้อสงสัยในการกำจัดขยะอันตรายหรือขยะติดเชื้อ สามารถสอบถามได้ที่สายด่วน Green Call 1310 ทางกระทรวงทรัพยากรธรรมชาติและสิ่งแวดล้อม ยินดีให้ความรู้และคำแนะนำที่ถูกต้องต่างๆอย่างเต็มที่ด้าน นายโสภณ ทองดี อธิบดีกรมทรัพยากรทางทะเลและชายฝั่ง กล่าวเพิ่มเติมว่า ทันทีที่ตนได้รับข้อสั่งการเกี่ยวกับการแก้ไขปัญหาขยะตกค้างในสิ่งแวดล้อม โดยเฉพาะขยะจำพวกหน้ากากอนามัยที่พี่น้องประชาชนใช้กันมากขึ้นนั้น ตนได้สั่งการให้ทุกหน่วยงานในสังกัดกรม ทช.เร่งประชาสัมพันธ์ในพื้นที่จังหวัดชายฝั่งทะเล พร้อมจัดเตรียมที่ทิ้งขยะเพื่อรองรับหน้ากากอนามัย เพื่อนำไปกำจัดอย่างถูกวิธี โดยเฉพาะในพื้นที่ที่เป็นแหล่งท่องเที่ยว อย่างไรก็ตามตนอยากขอความร่วมมือจากนักท่องเที่ยว และพี่น้องประชาชนในพื้นที่จังหวัดชายฝั่งทะเลร่วมมือกันอย่างจริงจัง ทั้งนี้หากหน้ากากอนามัยที่มีการปนเปื้อนเชื้อโรคต่างๆลงสู่ทะเล นอกจากจะมีผลกระทบต่อระบบนิเวศในทะเลแล้ว ยังมีโอกาสแพร่กระจายเชื้อโรคสู่นักท่องเที่ยวหรือชุมชนที่ใช้ประโยชน์จากทะเลอีกด้วย และที่สำคัญคืออาจจะเป็นอาหารของสัตว์ทะเลหายาก เช่น เต่าหรือพะยูน ที่กลืนกินเข้าไปเป็นอาหารโดยรู้เท่าไม่ถึงการณ์ และจะย่อยสลายไม่ได้และตายในที่สุด
รมว.ทส.ห่วงคนไทยเผชิญปัญหาขยะหน้ากากอนามัยเหมือนฮ่องกง วอนทิ้งให้ถูกที่ ช่วยรักษาสุขภาพสิ่งแวดล้อม ด้าน อธิบดี ทช.รับลูก สั่งการประชาสัมพันธ์ จัดเตรียมพื้นที่รองรับ เพื่อนำไปกำจัด
วราวุธ ศิลปอาชา,ทส.,ขยะ,หน้ากากอนามัย,ปัญหาขยะ,ข่าวทั่วไป